Màlàyau màlà pe kulu là Jesus uya tùnenupa ton wenuttoppe kanau yak yekamappù molopai tok utà toppe tùwapiya palau latoi pona,
kappon yamùk yeunokoiꞌma.
Kappon yamùk yeunoko tùpo iitàppù màlà iklù pona tewincha,
àpùlemase.
Koꞌmanpe iwenakassak tùse Jesus wechippù molo tewincha.
Sàlà yattaiꞌne kanau wechippù màlà mei tuna kau,
chipaꞌchipa uya kanau làkàilàkàimappù màlà masapùla assetun utasseꞌnùmùppù meluntà pe ipona.
Tuna polo iyàpù yensak tùuyaꞌnokon yau,
inenupa ton wettalipasak wechippù màlà.
“Akkwalùppà mùkkàlà!”
teppù tok uya,
molopai tok wentaimepàtùppù tùusenalippa kon pàk.
Jesus uya tok yelupappù màlà asseꞌne.
“Meluntàk ettàk kon!
Iulà mùkkàlà.
Kettalipatàu!”
Màlàyau Peter uselupappù,
“Uyepulu,
àmàlà pe kulu iwechi yau,
tuna polo apyak uyàttoppe ikukkà,”
“Àikkàichi!”
tukaik Jesus uya yeikuppù.
Peter wuttàppù màlà kanau yapai tuna pona,
Tùse assetun yensak tùuya yau Peter wettalipappù molopai tùuseulanka wepyattà yau.
“Kùpùikattàkà,
Uyepulu!”
teppù ya.
Asseꞌne Jesus usenkappù iwinàkàik yaꞌchippù ya molopai ipàk,
“Attuꞌmùla kulu ailon tetok auya man!
Yàꞌlà pe ken uchi iwechi pàk ailon te auya pùn?”
teppù ya.
Yaꞌlon kon kanau yawon kon uya Jesus yapulàppù.
“Ailon pe Kaatù Mumu àmàlà!”
teppù tok uya.
Tok uya tuna nuklàtùppù. Molopai tok uyàpùppù pata Gennesaret pona.
Màlà yattai kappon yamùk uya molo Jesus wechi ittuppù.
Màlàpàk eꞌnek ton nettoppe kappon yamùk uya tok uya yekamappù.
Tamùꞌnawolon pata woino kon pata yamùk yapai eꞌnek ton nepùppù tok uya Jesus piyak.
Ipawanattàppù tok uya eꞌnek ton uya neken nà ipon yepi yappàttoppe.
Molopai tamùꞌnawolon kon ipon yepi yappàꞌnài nan nùssan uchipittàppù.